Diari Oficial de la Generalitat Valenciana


Sumari del DOGV 5002, del 10-05-2005 (2005/4221)

RESOLUCIÓ de 19 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni entre la Generalitat Valenciana i la Federació Valenciana d'Associacions d'Alumnes d'Ensenyament Mitjà, per a l'assessorament als estudiants no universitaris de la Comunitat Valenciana.
-------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5002

Data del DOGV
:   10-05-2005

Secció del DOGV
:   III. CONVENIS I ACTES - A) CONVENIS INTERADMINISTRATIUS

Número del document
:   2005/4221


Data del document
:   19-04-2005

Organisme emissor
:   Presidència de la Generalitat

Tipus de document
:   Resolució

Descriptors 

:   * Conselleria Cultura, Educació i Esport
    * alumne
    * associació
    * cooperació administrativa
    * estudiant

RESOLUCIÓ de 19 d'abril de 2005, de la directora general de Relacions amb les Corts i Secretariat del Govern de la Presidència de la Generalitat Valenciana, per la qual es disposa la publicació del conveni entre la Generalitat Valenciana i la Federació Valenciana d'Associacions d'Alumnes d'Ensenyament Mitjà, per a l'assessorament als estudiants no universitaris de la Comunitat Valenciana. [2005/M4221]
  
Subscrit, després de la tramitació prèvia reglamentària, entre la Generalitat Valenciana i la Federació Valenciana d'Associacions d'Alumnes d'Ensenyament Mitjà, el 10 de novembre de 2004, un conveni per a l'assessorament als estudiants no universitaris de la Comunitat Valenciana, i en compliment del que establix la clàusula deu del conveni, cal publicar en el Diari Oficial de la Generalitat Valenciana l'esmentat conveni, que ha quedat inscrit en el Registre de Convenis amb el número 0153/2005, i que figura com a annex d'esta resolució.
  
València, 19 d'abril de 2005.- La directora general de Relacions amb les Corts i Secretariat del Govern: Alida C. Mas Taberner.
  
Conveni de Col·laboració entre la Generalitat Valenciana i la Federació Valenciana d'Associacions d'Alumnes d'Ensenyament Mitjà, per a l'Assessorament als Estudiants No Universitaris de la Comunitat Valenciana
  
València, 10 de novembre de 2004
  
Reunits
  
D'una part, Alejandro Font de Mora Turón, conseller de Cultura, Educació i Esport, en nom i representació de la Generalitat Valenciana, facultat per a este acte per l'Acord adoptat pel Consell de la Generalitat el dia 15 d'octubre de 2004.
  
I d'una altra, Adrián Palmero López, president de la Federació Valenciana d'Associacions d'Alumnes d'Ensenyament Mitjà (en avant FAAVEM), facultat per a la firma d'este conveni, segons s'acredita en el certificat expedit per la secretària general de la Federació el 30 d'abril de 2004.
  
Exposen
  
Entre els principis que inspira el Decret 234/1997, de 2 de setembre, pel qual s'aprova el Reglament Orgànic i Funcional dels Instituts d'Educació Secundària, destaca la concepció participativa en l'activitat escolar i en la gestió dels centres. La participació s'articula a través del consell escolar del centre, en què els distints sectors de la comunitat educativa promouen, dirigixen i supervisen el seu propi projecte educatiu, com a part fonamental de l'escola participativa.
  
En este context, l'alumnat i les associacions d'alumnes dels centres ocupen un lloc destacat com a entitats per a la participació i col·laboració en el funcionament dels centres educatius, a través dels òrgans que els són propis. En este sentit, no podrien exercir les seues funcions, ni l'adequada representació en els diferents nivells participatius que la normativa vigent els proporciona en els consells escolars, el Consell Escolar Valencià i la Mesa d'Alumnes, si les associacions d'alumnes i el mateix alumnat es limitaren en la seua tasca a l'àmbit aïllat del seu propi centre, sense potenciar els vincles interassociatius, propiciant la creació i pertinença a les confederacions i federacions que les representen. És evident que l'alumnat necessita estructuralment i formalment un suport i assessorament permanent per a poder exercir les funcions, abans mencionades, que determinen les normes vigents i les que són inherents a les seues pròpies organitzacions, si en tenen.
  
En este sentit la FAAVEM ha contribuït amb eficàcia a consumar els objectius plantejats, determinant activitats a l'efecte, així com potenciant i dinamitzant la participació i la formació de les associacions d'alumnes amb el fi i propòsit d'aconseguir una cultura participativa en els instituts d'Educació Secundària, com a criteri exclusiu d'un dret inherent a l'alumnat.
  
La FAAVEM sempre ha dedicat notables esforços per a la difusió d'estos drets, tant a través del Servici d'Assessorament i Defensa de l'Estudiant (SADE), com en l'organització de jornades de debat, cursos de formació, xarrades informatives, distribució de material informatiu, etc. Els resultats obtinguts fins al moment han sigut molt favorables. Però el continu relleu generacional que es produïx en l'educació secundària exigix que el treball s'intensifique i siga permanent per a aconseguir l'educació que tots volem com un model educatiu singular i propi a la Comunitat Valenciana.
  
La consolidació del moviment associacionista de l'alumnat dels centres docents no universitaris de la Comunitat Valenciana sostinguts amb fons públics, i l'assessorament permanent a l'estudiant com a eix fonamental de l'educació a la Comunitat Valenciana, fa necessari que esta Conselleria de Cultura, Educació i Esport proporcione mitjans, recursos, suport i foment per a la consecució de tal fi.
  
En conseqüència i conforme a l'article 45.b del Decret Legislatiu de 26 de juny de 1991, del Consell de la Generalitat Valenciana, pel qual s'aprova el Text Refós de la Llei d'Hisenda Pública de la Generalitat Valenciana, ambdós parts subscriuen el present conveni d'acord amb les següents
  
Clàusules
  
Primera. Objecte
  
L'objecte del present conveni és recolzar i assessorar els estudiants no universitaris en el desenrotllament de la seua formació integral, durant el procés educatiu de la seua vida en els centres educatius no universitaris de la Comunitat Valenciana.
  
Segona. Obligacions de les parts
  
1. La FAAVEM es compromet a proporcionar els recursos humans necessaris per a l'assessorament d'estudiants no universitaris, buscant les fórmules més idònies per a la consecució del que preveu el present conveni.
  
2. Als efectes previstos en la clàusula primera, la Conselleria de Cultura, Educació i Esport aportarà la quantitat de vint-i-quatre mil set-cents deu euros (24.710,00 €), a càrrec del programa 422.20, codi línia T4407000 dels pressuposts de la Generalitat Valenciana de l'any 2004.
  
Tercera. Forma de pagament
  
El lliurament de l'aportació de la Generalitat Valenciana es durà a terme de la forma que determina l'article 47 bis de la Llei d'Hisenda Pública de la Generalitat Valenciana:
  
1. Fins a un 40% de l'import es podrà lliurar immediatament una vegada firmat el conveni, previ depòsit del corresponent aval.
  
2. El 20% s'abonarà després de l'aportació i comprovació de la documentació justificativa de l'efectiva i correcta aplicació de la suma lliurada.
  
3. La resta s'abonarà una vegada es justifique el compliment del que es convé.
  
L'avançament del 40% en subscriure el conveni haurà d'anar acompanyat per la carta de pagament acreditativa d'haver constituït una garantia pel mateix import de la subvenció de què se sol·licita l'avançament. La garantia es pot constituir per mitjà de valors, aval bancari o assegurança de caució, a l'empara de l'article 35 del Text Refós de la Llei de Contractes de les Administracions Públiques i dels articles 55, 56 i 57 del Reglament General de la Llei de Contractes de les Administracions Públiques.
  
La FAAVEM reconeix i accepta les obligacions que l'article 47 del Text Refós de la Llei d'Hisenda Pública de la Generalitat Valenciana imposa als beneficiaris de subvencions.
  
Abans de la firma del present conveni, la FAAVEM haurà d'acreditar que està al corrent de les obligacions tributàries i de la Seguretat Social, tal com determina l'Orde de 30 de maig de 1996, de la Conselleria d'Economia i Hisenda.
  
Quarta. Justificació
  
L'abonament de les indicades quantitats s'efectuarà contra la presentació de la documentació justificativa que acredite l'import del gasto realitzat.
  
En qualsevol cas la justificació total es realitzarà fins al 15 de novembre inclusivament del present exercici.
  
Serà necessari aportar certificat de no haver obtingut altres ajudes per a la realització de l'activitat o, en cas d'haver-ne obtingut, que la quantia de totes elles no supere el cost de les activitats realitzades.
  
Quinta
  
En cap cas la Conselleria de Cultura, Educació i Esport es responsabilitzarà ni directament ni indirectament de les obligacions contretes amb tercers per la FAAVEM.
  
Sexta. Publicitat
  
En tota la informació i publicitat que genere la FAAVEM, conforme als fins del present conveni, farà constar que ha sigut finançada per la Conselleria de Cultura, Educació i Esport de la Generalitat Valenciana, manifestant expressament la col·laboració entre ambdós entitats.
  
Sèptima. Comissió de seguiment
  
La Conselleria de Cultura, Educació i Esport crearà una comissió de seguiment a fi de comprovar en qualsevol moment l'efectivitat de les actuacions previstes en el present conveni, i podrà demanar de la FAAVEM la remissió d'informes prou documentats sobre l'execució dels actes duts a terme, així com la interpretació i execució del present conveni.
  
Octava. Termini de vigència
  
El present conveni tindrà vigència des del dia de la firma fins al 31 de desembre del 2004, sense perjuí de les pròrrogues que per acord de les parts, i en funció de les disponibilitats pressupostàries de la Conselleria de Cultura, Educació i Esport, puguen formalitzar-se per successius períodes anuals.
  
Novena. Causes d'extinció
  
a) Per mutu acord de les parts.
  
b) Per denúncia de les parts, amb el previ avís, com a mínim, de quatre mesos abans de la finalització del conveni.
  
c) En compliment de l'article 7.3 del Decret 20/1993, de 8 de febrer, del Govern Valencià, la Generalitat Valenciana podrà rescindir el present conveni quan les prestacions d'este no s'executen en l'exercici corresponent.
  
Deu. Inscripció en el Registre de Convenis
  
Este conveni s'inscriurà en el Registre de Convenis de la Generalitat Valenciana i es publicarà en el Diari Oficial de la Generalitat Valenciana.
  
I com a prova de conformitat firmen el present document, en tres exemplars, en el lloc i data indicats en l'encapçalament.
  
El conseller de Cultura, Educació i Esport,
  
Alejandro Font de Mora Turón
  
El president de la Federació Valenciana d'Associacions d'Alumnes d'Ensenyament Mitjà,
  
Adrián Palmero López